钦定古今图书集成/明伦汇编/氏族典/第420卷 > 《廖用贤尚友录》 > 隗嚣
## 钦定古今图书集成/明伦汇编/氏族典/第420卷 > 《廖用贤尚友录》 > 隗嚣

按《后汉书隗嚣传》，“嚣字季孟，天水成纪人。少仕州郡，
王莽国师刘歆引嚣为士。歆死，嚣归乡里。季父崔素
豪侠，能得众。闻更始立而莽兵连败，于是谋起兵应
汉，以嚣有名，遂共推为上将军。嚣既立，聘平陵人方
望为军师，移檄告郡国，乃勒兵十万，击杀雍州牧陈
庆，分遣诸将徇陇西、武都、金城、武威、张掖、酒泉、炖煌”，
皆下之。更始二年，遣使征嚣。嚣将行，方望固止之，嚣
不听，望以书辞谢而去。嚣至长安，更始以为御史大夫。明年，赤眉入关，三辅扰乱。流闻光武即位河北，嚣
说更始归政，不听。诸将欲劫更始东归，嚣与通谋，事
发觉，亡归天水，据故地，自称西州上将军。建武二年，
邓禹西击赤眉，承制命嚣为西州大将军，嚣乃上书
诣阙，光武报以殊礼。后公孙述数出兵汉中，关中将
帅数上书言蜀可击之状，帝以示嚣，嚣上书言未宜
谋蜀。帝知嚣欲持两端，于是稍黜其礼。五年，遣来歙
说嚣，遣子入侍。嚣闻刘永、彭宠皆已破灭，乃遣长子
恂随歙诣阙，而嚣将王元说嚣据隘自守。六年，关东
悉平。帝西幸长安，遣耿弇等从陇道伐蜀。嚣勒兵据
陇坁，伐木塞道，复遣使称臣于公孙述。明年，述以嚣
为朔宁王。帝率诸将征之，嚣终不降。王元将蜀兵迎
嚣归冀。九年，病饿，恚愤而死。